Verdensmesterskaberne i pløjning starter den 3. oktober. Forberedelserne er i fuld gang, men lige nu, handler det hele bare om en stor sten.

Om mindre end en måned starter verdensmesterskaberne i pløjning i Hjardemål i Thy. Men lige nu er det mest interessante faktisk bare en sten. Der er tale om intet mindre end en kæmpe sten, og den skal snart være klar og forevige verdensmesterskabet i pløjning. - Stenen er cirka tre meter høj og vejer lige knap 20 tons, siger stenhugger Peter Jensen fra Danske Stenhuggerier. Kampestenen skal stå som et monument for det kommende VM i pløjning. Der vil være deltagere fra 31 lande, når verdensmesterskabet og monumentet er klar til start den 3. oktober. Monumentet forestiller en plov med en globus i baggrunden, der hylder verdensmesterskabet. Og sådan et monument er noget helt specielt for en stenhugger. - Når en gang man selv er væk, så står monumentet jo stadig mindst 300 til 400 år endnu. Sådan en forgår jo aldrig, siger han. En våd sommer har ellers gjort det svært for stenhugger Peter Jensen, men han regner med at blive færdig til tiden. - I næste uge er jeg helt færdig. Jeg mangler bare lige at få skrevet 2015, og så skal der lige males lidt kanter på den, og så er den klar.